钦定古今图书集成/明伦汇编/家范典/第081卷 > 《魏张揖博雅》 > 《咸卦》
## 钦定古今图书集成/明伦汇编/家范典/第081卷 > 《魏张揖博雅》 > 《咸卦》

〈程传〉《咸·序卦》“有天地然后有万物；有万物然后有男女，有男女然后有夫妇，有夫妇然后有父子，有父子然后有君臣，有君臣然后有上下，有上下然后礼义有所错。”天地万物之本，夫妇人伦之始。所以上经首《乾坤》，《下经》首《咸》，继以《恒》也。天地二物，故二卦分为天地之道，男女交合而成夫妇，故《咸》与《恒》皆二体合为夫妇之义。“咸”，感也，以说为主。“恒”，常也。以正为本，而说之道自有正也，正之道固有说焉。巽而动，刚柔皆应，说也。《咸》之为卦，兑上艮下，少女少男也。男女相感之深，莫如少者，故二少为《咸》也。艮体笃实，止为诚悫之义。男志笃实以下交，女心说而上应，男感之先也。男先以诚感，则女说而应也。〈大全〉建安丘氏曰：“《咸》二少相交者，夫妇之始也。所以论一时交感之情，故以男下女为象。男先下于女，婚姻之道成矣。《恒》二长相承者，夫妇之终也。所以论万世处家之道，故以男尊女卑为象。女下于男，居室之伦正矣。”或曰：“《卦》以二少二长相重者，不有损益乎？”曰：“《损》虽二少，而男不下女，咸感之义微矣。《益》虽二长，而女居”男上、恒久之义悖矣。此下经所以不首《损》《益》而首《咸》《恒》也。

咸：亨，利贞。取女吉。

〈程传〉《咸》，感也。不曰感者，咸有皆义，男女交相感也。物之相感莫如男女，而少复甚焉。凡君臣上下以至万物，皆有相感之道。物之相感，则有亨通之理，君臣能相感，则君臣之道通，上下能相感，则上下之志通，以至父子、夫妇、亲戚、朋友，皆情意相感则和

顺而亨通，事物皆然，故咸有亨之理也。“利贞”，相感之道，利在于正也。不以正，则入于恶矣。如夫妇之以淫姣，君臣之以媚说，上下之以邪僻，皆相感之不以正也。“取女吉”，以卦才言也。卦有柔上刚下，二气感应，相与止而说男下女之义，以此义取女，则得正而“吉”也。〈本义。〉《咸》：交感也。《兑》柔在上，艮刚在下，而交相感应。又艮止则感之专，兑说则应之至。又艮以少男下于《兑》之少女，男先于女，得男女之正，婚姻之时。故其卦为咸。其占“亨”而“利贞”，取女则吉。盖感有必通之理，然不以贞，则失其亨，而所为皆凶矣。

《彖》曰：“咸，感也。”

〈本义〉释卦名义。

柔上而刚下、二气感应以相与。止而说。男下女。是以
“亨利贞、取女吉”也。

〈程传〉《咸》之义，感也。在卦则柔爻上而刚爻下，柔上变刚而成《兑》，刚下变柔而成《艮》。阴阳相交，为男女交感之义。又兑女在上，艮男居下，亦柔上刚下也。阴阳二气相感相应而和合，是相与也。止而说，止于说，为坚悫之意。《艮》止于下，笃诚相下也。《兑》说于上，和说相应也。以男下女，和之至也。相感之道如此，是以能亨通而得正。取女如是则吉也。卦才如此、大率感道利于正也。